b"\n_START_ARTICLE_\nPredmestje (glasbena skupina)\n_START_SECTION_\n1975\xe2\x88\x921978: Za\xc4\x8detki, Brez naslova in Danes v\xc4\x8deraj in...\n_START_PARAGRAPH_\nZa\xc4\x8detki skupine segajo v leto 1975, ko je bobnar Janez Hvale po telefonu poklical klaviaturista Andreja Pompeta, s katerim sta v\xc4\x8dasih igrala skupaj v neki skupini. Hvale je Pompeta povabil v novo skupino, v kateri bi igrali \xc5\xa1e kitarist Peter Gruden, Pompeta pa je \xc5\xa1e povpra\xc5\xa1al po stiku z basistom Gabrijelom Lahom. Skupina je sprva vadila po sobah, kasneje pa se je preselila v klet hi\xc5\xa1e na kolodvorski ulici, ki je stala nasproti Kino Dvora. S \xc5\xa1tirimi demo posnetki so se kmalu odpravili na Radio Ljubljana, kjer jim je Mojmir Sepe omogo\xc4\x8dil snemanje. Producent je bil Andrej Arnol, skupina pa je posnela skladbe\xc2\xa0\xc2\xbbBalada\xc2\xab,\xc2\xa0\xc2\xbbOna\xc2\xab,\xc2\xa0\xc2\xbbNih\xc4\x8de ne ve\xc2\xab\xc2\xa0in\xc2\xa0\xc2\xbbRitem \xc5\xbeivljenja\xc2\xab, ki je postala prvi hit skupine. Do snemanja debitantskega albuma, je skupina posnela \xc5\xa1e nekaj skladb, najuspe\xc5\xa1nej\xc5\xa1i med njimi pa sta bili\xc2\xa0\xc2\xbbDivja reka\xc2\xab\xc2\xa0in\xc2\xa0\xc2\xbb\xc4\x8carovnik\xc2\xab. Skupina se je zatem pri\xc4\x8dela usmerjati v instrumentalne skladbe, zaradi vse ve\xc4\x8dje popularnosti, pa so jih povabili v oddajo na TV Ljubljana. V oddaji je skupino opazil tonski mojster in lastnik Studia Akademik, Miro Bevc in jih povabil na snemanje v njegov studio, kar se je zgodilo septembra 1976:\xc2\xa0\xc2\xbbKo smo mi ta koncert odigrali, je on priletel do nas in rekel: 'Fantje, to je fenomenalno. Jaz vam bom dal studio in bom na\xc5\xa1el zalo\xc5\xbenika'. No in takrat je prepri\xc4\x8dal Borisa Kova\xc4\x8di\xc4\x8da, ki je bil takrat \xc5\xa1ef PGP RTB v Ljubljani, da smo potem \xc5\xa1li in pri njem posneli to plo\xc5\xa1\xc4\x8do Brez naslova\xc2\xab. Skupini se je septembra 1976 v studiu pridru\xc5\xbeil saksofonist Aleksander Malahovsky in skupaj so v 22 urah posneli debitantski album Brez naslova. Producent albuma je bil De\xc4\x8do \xc5\xbdgur, album pa je izdala beograjska zalo\xc5\xbeba PGP RTB. Leta 1977 se je skupina udele\xc5\xbeila Festivala Omladina v Subotici, istega leta pa se je v Celju udele\xc5\xbeila festivala Slovenska popevka, kjer je s skladbo\xc2\xa0\xc2\xbbMala no\xc4\x8dna kronika\xc2\xab\xc2\xa0nastopila na ve\xc4\x8deru rock glasbe in osvojila nagrado za najbolj\xc5\xa1o pesem. Sledila je turneja po Sloveniji, na kateri sta nastopali \xc5\xa1e skupini YU grupa in Parni valjak. V za\xc4\x8detku leta 1978 se je skupina odpravila v studio v Novi Sad, kjer je posnela drugi album Danes, v\xc4\x8deraj in.... Pred snemanjem je pri\xc5\xa1lo do nekaj menjav v zasedbi: Janeza Hvaleta je na bobnih zamenjal Tone Dimnik-\xc4\x8co\xc4\x8d, Aleksandra Malahovskega na saksofonu Lado Jak\xc5\xa1a, kot gost pa je pri snemanju sodeloval tolkalist Uro\xc5\xa1 \xc5\xa0e\xc4\x87erov. Producent albuma je bil Jovan Adamov, izdala pa ga je prav tako zalo\xc5\xbeba PGP RTB. Andrej Pompe je konec leta 1977 dobil poziv za slu\xc5\xbeenje voja\xc5\xa1kega roka v Ajdov\xc5\xa1\xc4\x8dini, zaradi snemanja pa je zamudil 14 dni in sledilo je leto premora.\n_START_SECTION_\n1979\xe2\x88\x921984: Pompetov prihod iz vojske, Hazard in Kamasutra\n_START_PARAGRAPH_\nPo vrnitvi iz vojske je Pompe sestavil tretjo zasedbo Predmestja, ki so jo poleg njega sestavljali \xc4\x8dlani nekdanje skupine Izvir: kitarist Slavko Lebar, bas kitarist Marjan Lebar, bobnar Andrej Petkovi\xc4\x87 ter pevec in tolkalist Marko Bitenc. Skupina je pri\xc4\x8dela s pripravljenjem materiala za snemanje novega albuma, leta 1980 pa so za\xc4\x8deli sodelovati s pevko Neco Falk. Skupaj z njo so istega leta nastopili na Slovenski popevki in izvedli skladbo\xc2\xa0\xc2\xbbStorila bom to\xc2\xab, za katero je glasbo in priredbo prispeval Pompe, besedilo pa je napisal Daniel Levski. Skladba je osvojila 1. nagrado ob\xc4\x8dinstva. Pompe je z Neco Falk na Popevki sicer sodeloval \xc5\xbee leto prej, ko je ta zapela pesem\xc2\xa0\xc2\xbbLjubimec moj\xc2\xab, ki je osvojila 3. nagrado ob\xc4\x8dinstva in mednarodne \xc5\xbeirije ter bronasto plaketo revije Stop. Istega leta je skupina izdala 3. album Hazard. Album so istega leta posneli v studiu Akademik, producenta albuma pa sta bila \xc4\x8carli Novak in Braco Doblekar. Pompe je pri snemanju prvi\xc4\x8d uporabil sintetizator ARP Odyssey, kot gost pa je na albumu sodeloval saksofonist Jernej Podboj, nekdanji \xc4\x8dlan Mladih levov. Leta 1981 je skupina zopet sodelovala z Neco Falk in kot spremljevalna zasedba posnela njen singl\xc2\xa0\xc2\xbbNe\xc4\x87u / Formula jedan\xc2\xab. Istega leta so se ponovno udele\xc5\xbeili Slovenske popevke, kjer so spremljali Marka Bitenca in z njim izvedli skladbo\xc2\xa0\xc2\xbbKdo si ti\xc2\xab, udele\xc5\xbeili pa so se tudi Opatijskega festivala. Naslednje leto se je skupina \xc5\xa1e \xc4\x8detrti\xc4\x8d odpravila v studio. Rezultat snemanj je bil \xc4\x8detrti album skupine Kamasutra, pri katerem so opazni vplivi ska in pop glasbe, album pa vsebuje tudi ve\xc4\x8d vokalnih skladb kot njegovi predhodniki. Producent albuma je bil Braco Doblekar, kot gost pa je pri snemanju sodeloval pozavnist Boris \xc5\xa0inigoj, nekdanji \xc4\x8dlan Mladih levov. Zaradi spornih prizorov se je ovitek albuma ve\xc4\x8dkrat zamenjal, zato je album iz\xc5\xa1el z zamudo. Med tem \xc4\x8dasom je poziv za vojsko dobil bobnar Petkovi\xc4\x87, nadomestil pa ga je Jani Tutta. Skupina je delovala do leta 1984, ko je prenehala z delovanjem._NEWLINE_2. februarja 2010 je Dragan Buli\xc4\x8d organiziral koncert\xc2\xa0\xc2\xbb\xc5\xa0e pomnite prijatelji\xc2\xab, na katerem je nastopila tudi skupina Predmestje. Izvedli so skladbi\xc2\xa0\xc2\xbbRitem \xc5\xbeivljenja\xc2\xab in\xc2\xa0\xc2\xbbOaza\xc2\xab."